ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1662/97 υποβολή: Glenys Kinnock (PSE) προς την Επιτροπή (20 Μαΐου 1997)

Θέμα: Αξιολόγηση της θέσης Β7-6212 (Υγειονομική περίθαλψη της μητέρας και του παιδιού)

Σε απάντηση στην κοινοβουλευτική ερώτηση (Ε-1511/96) ((ΕΕ C 365 της 4.12.1996, σελ. 7. )) όσον αφορά τη διαχείριση της θέσης Β7-6212 του προϋπολογισμού, ο κ. Pinheiro ανέφερε ότι η Επιτροπή είχε προγραμματίσει για το 1996 τη δαπάνη 0,5 εκατ. Ecu για μελέτη και αξιολόγηση των πρότυπων σχεδίων που χρηματοδοτήθηκαν από τη θέση Β7-6212 το 1994 με σκοπό τη χάραξη κατευθυντηρίων γραμμών και οδών προσέγγισης για τη χάραξη καινοτόμων προγραμμάτων στον εν λόγω τομέα.

Μπορεί άραγε η Επιτροπή να γνωστοποιήσει τώρα τα αποτελέσματα της εν λόγω μελέτης και να παράσχει πλήρεις πληροφορίες για τις εν λόγω κατευθυντήριες γραμμές;

Απάντηση του κ. Pinheiro εξ ονόματος της Επιτροπής (10 Ιουνίου 1997)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση υπ' E-954/97 την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί ((ΕΕ C 319, 18.10.1997, 204. )) στην εν λόγω ερώτηση.
ΓΡΑΠΤΗ ΕΡΩΤΗΣΗ E-0893/97 υποβολή: Johanna Maij-Weggen (PPE)προς το Συμβούλιο (11 Μαρτίου 1997)

Θέμα: Ο δημόσιος χαρακτήρας των συμβουλίων των υπουργών μέσω του Internet

Μπορεί να ανακοινώσει το Συμβούλιο ποια κράτη μέλη διαμαρτυρήθηκαν κατά της δημοσίευσης ορισμένων εκθέσεων του Συμβουλίου στο Internet και ποιο υπήρξε το συγκεκριμένο έναυσμα;

Δεν κρίνει το Συμβούλιο ότι θα ήταν σκόπιμο να δρομολογηθεί στους κόλπους του εμπεριστατωμένη συζήτηση σχετικά με το θέμα της δημοσιότητας, δεδομένου ότι η έλλειψη δημοσιότητας και το κλείσιμο των σχετικών σελίδων στο Internet ενισχύει τη δυσπιστία των ευρωπαίων πολιτών έναντι της Ευρωπαϊκής Ένωσης;

Απάντηση (5 Ιουνίου 1997)

Το αξιότιμο μέλος του Κοινοβουλίου, αναμφίβολα, αναφέρεται στη μετάδοση, μέσω Internet κατά τις αρχές του 1997, ορισμένων πληροφοριών που αφορούν τις δραστηριότητες της Ομάδας «Έρευνα» του Συμβουλίου.

Ούτε το Συμβούλιο, ούτε η Γενική Γραμματεία του δεν προέβησαν στη μετάδοση αυτή. Πράγματι, η μετάδοση των πληροφοριών αυτών είναι αντίθετη προς τον εσωτερικό κανονισμό του Συμβουλίου, εκτός από τις περιπτώσεις που προβλέπονται από τον εν λόγω κανονισμό ή από τους άλλους κανόνες που ισχύουν στη συνάρτηση αυτή.

Το Συμβούλιο σημειώνει ότι τα πρόσωπα που είχαν προβεί στη μετάδοση αυτή, έπαψαν να το πράττουν.

Οσον αφορά τη διαφάνεια σχετικά με τις εργασίες του Συμβουλίου, εφιστάται η προσοχή του αξιότιμου μέλους του Κοινοβουλίου στα ήδη υπάρχοντα μέτρα, ιδίως όσον αφορά τη δημοσίευση των αποτελεσμάτων ψηφοφοριών και τις εξηγήσεις των ψήφων, τη διεξαγωγή δημοσίων συζητήσεων την πρόσβαση του κοινού στις δηλώσεις και τα πρακτικά, καθώς και την πρόσβαση του κοινού στα έγγραφα του Συμβουλίου εν γένει δυνάμει της απόφασης του Συμβουλίου 93/731/ΕΚ.

Εξάλλου, το Συμβούλιο διαπιστώνει ότι το θέμα της διαφάνειας των θεσμικών οργάνων συγκαταλέγεται στην ημερήσια διάταξη της διεξαγόμενης Διακυβερνητικής Διάσκεψης για τη μεταρρύθμιση των συνθηκών.
ΓΡΑΠΤΗ ΕΡΩΤΗΣΗ E-0940/97 υποβολή: Gianfranco Dell'Alba (ARE) προς την Επιτροπή (13 Μαρτίου 1997)

Θέμα: Έκθεση 1995 του Ευρωπαϊκού Παρατηρητηρίου για τα Ναρκωτικά και την Τοξικομανία (ΕΠΝΤ)

Λαμβάνοντας υπόψη την απάντηση που έλαβα στη Γραπτή μου Ερώτηση αριθ. Ε-3924/96 ((ΕΕ C 186, 18.6.1997, 133.)) από την Επίτροπό κ. Gradin εξ ονόματος της Επιτροπής, απάντηση που θεωρώ ως εντελώς ακατάλληλη και γελοία, ερωτώ εκ νέου την Επιτροπή:

1. Δεν νομίζει η Επιτροπή ότι είναι απαράδεκτο να υπάρχει μόνο στην αγγλική γλώσσα η μοναδική έκθεση που έχει εκπονήσει μέχρι σήμερα το ΕΠΝΤ;

2. Δεν πιστεύει η Επιτροπή ότι τούτο συνιστά σοβαρή παραβίαση του καθεστώτος όσον αφορά τις γλώσσες, καθεστώς που ισχύει για τα θεσμικά όργανα της Κοινότητας και που δεν έχει υποπέσει στην αντίληψή μου ότι δεν εφαρμόζεται και στους εξαρτημένους δορυφορικούς οργανισμούς;

3. Προτίθεται η Επιτροπή να εξετάζει με μεγαλύτερη προσοχή στο μέλλον τις ερωτήσεις των βουλευτών παρά να εκφράζει «ευχολόγια» που κατ' ουδένα τρόπο σχετίζονται με τον θεσμό της κοινοβουλευτικής ερωτήσεως;

Απάντηση της κας Gradin εξ ονόματος της Επιτροπής (24 Απριλίου 1997)

Η Επιτροπή υπενθυμίζει στο αξιότιμο μέλος του Κοινοβουλίου ότι το Ευρωπαϊκό Παρατηρητήριο Ναρκωτικών και Τοξικομανίας (ΕΠΝΤ) είναι ένας αποκεντρωμένος κοινοτικός οργανισμός του οποίου το διοικητικό συμβούλιο είναι αρμόδιο, μεταξύ άλλων, για ό,τι αφορά τις γλωσσικές πλευρές της δημοσίευσης της ετήσιας έκθεσης σχετικά με το φαινόμενο των ναρκωτικών. Το εν λόγω όργανο του ΕΠΝΤ ((Κανονισμός (ΕΟΚ) αριθ. 302/93 του Συμβουλίου της 3.2.1993 )) αποτελείται από αντιπροσώπους των κρατών μελών, της Επιτροπής καθώς και από δύο επιστημονικές προσωπικότητες που διορίζονται από το Κοινοβούλιο.

Η Επιτροπή, μέσω των αντιπροσώπων της στο διοικητικό συμβούλιο του ΕΠΝΤ, προσδίδει μεγάλη σημασία στη σύνταξη της ετήσιας έκθεσης εντός προθεσμίας όσο το δυνατόν πλησιέστερης στο έτος αναφοράς καθώς και στη δημοσίευσή της στις ένδεκα επίσημες γλώσσες.
ΓΡΑΠΤΗ ΕΡΩΤΗΣΗ E-0890/97 υποβολή: Abdelkader Mohamed Ali (GUE/NGL), Laura Gonzαlez Αlvarez (GUE/NGL), Pedro Marset Campos (GUE/NGL) και Marνa Sornosa Martνnez (GUE/NGL) προς την Επιτροπή (12 Μαρτίου 1997)

Θέμα: Καταρρακτώδεις βροχές στην Ανδαλουσία (Ισπανία)

Οι καταρρακτώδεις βροχές που έπληξαν την Ανδαλουσία το Δεκέμβριο του 1996 είχαν έναν τραγικό απολογισμό 13 νεκρών, πλημμύρες σε εκατοντάδες δήμους, ζημίες πολλών εκατομμυρίων στη γεωργία και τη κτηνοτροφία και σοβαρές καταστροφές στο οδικό δίκτυο και σε περισσότερα από 200 μνημεία της πολιτισμικής κληρονομίας της Ανδαλουσίας.

Έχοντας υπόψη ότι η περιφερειακή κυβέρνηση της Ανδαλουσίας υπολογίζει σε δισεκατομμύρια πεσέτες τις ζημίες που προκάλεσε η θεομηνία, ερωτάται η Επιτροπή:

1. Ποια έκτακτα και επείγοντα μέτρα έχει λάβει ή προτίθεται να λάβει για την αντιμετώπιση των ζημιών της θεομηνίας στην Ανδαλουσία, ιδίως σε ό,τι αφορά τα άτομα και τους δήμους που έχουν πληγεί;

2. Έλαβε η Επιτροπή αίτημα της περιφερειακής κυβέρνησης της Ανδαλουσίας για την παροχή ενίσχυσης;

3. Λαμβανομένης υπόψη της έκτασης των ζημιών, είναι η Επιτροπή διατεθειμένη να συνεργαστεί με τις ισπανικές αρχές, σύμφωνα με τη συνήθη πρακτική της, για την αποκατάσταση των περιοχών που έχουν πληγεί και την ανοικοδόμηση των υποδομών των κατοικιών και των γεωργικών και κτηνοτροφικών εγκαταστάσεων;

Απάντηση του κ. Santer εξ ονόματος της Επιτροπής (28 Απριλίου 1997)

Η Επιτροπή εκδηλώνει όλη της την αλληλεγγύη έναντι των κατοίκων της Ανδαλουσίας που υπέστησαν σοβαρές απώλειες και καταστροφές από τις καταρρακτώδεις βροχές που έπληξαν την περιοχή, το Δεκέμβριο του 1996.

Η Επιτροπή υπενθυμίζει ότι το κονδύλιο Β4-3400 «επείγουσα βοήθεια υπέρ των πληθυσμών της Κοινότητας που επλήγησαν από καταστροφές» αναγράφεται στον προϋπολογισμό του 1997 με p.m. Η κατάσταση αυτή δεν επιτρέπει στην Επιτροπή να χορηγήσει ενίσχυση του είδους αυτού στους πληγέντες ευρωπαίους πολίτες.

Ωστόσο, οι ισπανικές αρχές (περιφερειακή κυβέρνηση της Ανδαλουσίας και ισπανική κυβέρνηση) μπορούν να αποφασίσουν με την Επιτροπή, στα πλαίσια της εταιρικής σχέσης, τη διάθεση εκ μέρους των κοινοτικών πιστώσεων που χορηγούνται στην Ανδαλουσία δυνάμει των διαρθρωτικών ταμείων, κονδύλια για την αποκατάσταση του δυναμικού παραγωγής και των υποδομών που επλήγησαν από τις πλημμύρες.

Επιπλέον, παρόλο που στα πλαίσια του στόχου 5α δεν προβλέπονται ειδικά μέτρα για την αντιμετώπιση των απωλειών από φυσικές καταστροφές, η Επιτροπή ενέκρινε τον κανονισμό ΕΚ αριθ. 389/96 ((ΕΕ L 53 της 2.3.1996 )) που τροποποιεί τον κανονισμό (ΕΟΚ) αριθ. 220/91 σχετικά με τους όρους εφαρμογής του κανονισμού (ΕΟΚ) αριθ. 1360/78 που αφορά τις ομάδες παραγωγών και τις ενώσεις, με στόχο η πρόσκαιρη μείωση της παραγωγής των εν λόγω ομάδων, συνεπεία των εν λόγω καταστροφών, να μην έχει ως συνέπεια την αυτόματη άρση της αναγνώρισης που τους παρέχει πρόσβαση στις κοινοτικές ενισχύσεις.
ΓΡΑΠΤΗ ΕΡΩΤΗΣΗ E-1591/97 υποβολή: Κωνσταντίνος Χατζηδάκης (PPE) προς την Επιτροπή (6 Μαΐου 1997)

Θέμα: Επιλογή αξιολογητών για το πρόγραμμα LEONARDO DA VINCI στην Ελλάδα

Η αρμόδια ελληνική αρχή για τη διαχείριση του προγράμματος LEONARDO DA VINCI (Ελληνικό Ινστιτούτο Εργασίας) προκήρυξε θέσεις αξιολογητών για την αξιολόγηση των προτάσεων του έτους 1997. Σύμφωνα με πληροφορίες που ήλθαν σε γνώση μου ο Πρόεδρος του Διοικητικού Συμβουλίου του εν λόγω Ινστιτούτου προχώρησε στην τοποθέτηση κάποιων αξιολογητών χωρίς την τήρηση οποιασδήποτε διαδικασίας αξιοκρατικής και αντικειμενικής επιλογής, αποκλείοντας παράλληλα άλλους έμπειρους αξιολογητές που είχαν συμμετάσχει με μεγάλη επιτυχία στην περυσινή διαδικασία. Η διαδικασία αυτή θέτει ασφαλώς υπό αμφισβήτηση την αναγκαία διαφάνεια στη διαχείριση του προγράμματος αλλά και την τελική αποτελεσματικότητά του.

Με δεδομένα αυτά μπορεί η Επιτροπή να με πληροφορήσει τι μέτρα προτίθεται να λάβει για να διασφαλίσει την απαιτούμενη αντικειμενικότητα στην αξιολόγηση των προτάσεων και συνεπώς την εύρυθμη λειτουργία του προγράμματος για το 1997;

Απάντηση της κας Cresson εξ ονόματος της Επιτροπής (11 Ιουνίου 1997)

Ο διορισμός εμπειρογνωμόνων εκ μέρους της Επιτροπής για τη διεξαγωγή της αξιολόγησης των προτάσεων που υποβάλλονται απευθείας στην Επιτροπή στο πλαίσιο του προγράμματος Leonardo γίνεται βάσει υποδείξεων των εθνικών αρχών, όπως διευκρινίζεται στην απόφαση Leonardo. Τα κριτήρια επιλογής αυτών των εμπειρογνωμόνων είναι αυστηρώς καθορισμένα, έτσι ώστε να εξασφαλίζεται αντικειμενική αξιολόγηση υψηλής ποιότητας. Για την εγγύηση όσο το δυνατόν μεγαλύτερης αντικειμενικότητας, η φάση της αξιολόγησης περιλαμβάνει περισσότερα του ενός στάδια. Οι προτάσεις που υποβάλλονται απευθείας στις εθνικές αρχές αξιολογούνται επίσης από την Επιτροπή, ενώ οι προτάσεις που υποβάλλονται απευθείας στην Επιτροπή αναλύονται από τις εθνικές αρχές προς συμπλήρωση της αξιολόγησης που πραγματοποιείται από τους εξωτερικούς εμπειρογνώμονες.
ΓΡΑΠΤΗ ΕΡΩΤΗΣΗ E-1301/97 υποβολή: Manuel Porto (PPE) προς την Επιτροπή (11 Απριλίου 1997)

Θέμα: Εισαγωγή υποδημάτων προελεύσεως Κίνας και Ινδονησίας

Κατόπιν σχετικών ερευνών που διεξήγαγε η Επιτροπή, ενέκρινε τον κανονισμό ΕΚ αριθ. 165/97 της 28ης Ιανουαρίου 1997 ((ΕΕ L 29 της 31.1.1997, σελ. 3 )) για την επιβολή προσωρινού δασμού αντιντάμπινγκ στις εισαγωγές υποδημάτων προελεύσεως Κινας και Ινδονησίας. Ωστόσο, πληροφορηθήκαμε ότι εξαγωγείς από την Κίνα και την Ινδονησία σε συνεργασία με Ευρωπαίους εισαγωγείς εφαρμοζουν ήδη σύστημα «παράκαμψης της κυκλοφορίας» μέσω Μπαγκλαντές που περιλαμβάνει και το σχετικό πιστοποιητικό προέλευσης και, με τον τρόπο αυτό, αποφεύγουν την καταβολή του δασμού αντιντάμπινγκ.

Ερωτώ την Επιτροπή τι μέτρα έλαβε ή προτίθεται να λάβει για να αντιμετωπίσει την κατάσταση αυτή.

Απάντηση του Sir Leon Brittan εξ ονόματος της Επιτροπής (14 Μαΐου 1997)

Για να εξασφαλιστεί η ορθή εφαρμογή των μέτρων αντιντάμπινγκ, η Επιτροπή ασκεί αυξημένη επιτήρηση των εισαγωγών όταν αυτές υπόκεινται σε δασμούς αντιντάμπινγκ. Στον τομέα αυτό, η Επιτροπή συνεργάζεται στενά με τις τελωνειακές υπηρεσίες των κρατών μελών.

Η Επιτροπή διαβεβαιώνει το Αξιότιμο Μέλος του Κοινοβουλίου για το ενδιαφέρον που αποδίδει στην ορθή εφαρμογή των μέτρων που εφαρμόζονται στις εισαγωγές ορισμένων υποδημάτων καταγωγής Λαϊκής Δημοκρατίας της Κίνας και Ινδονησίας από την 1η Φεβρουαρίου 1997. Στο πλαίσιο αυτό, η Επιτροπή είναι έτοιμη να εξετάσει, με σκοπό τη μεταγενέστερη εκμετάλλευσή τους από τα κράτη μέλη, όλες τις ακριβείς και τεκμηριωμένες πληροφορίες που θα της διαβιβαστούν σχετικά με ενδεχόμενες παραποιημένες διασαφήσεις, κυρίως διασαφήσεις καταγωγής.
ΓΡΑΠΤΗ ΕΡΩΤΗΣΗ E-1697/97 υποβολή: Ria Oomen-Ruijten (PPE) προς την Επιτροπή (20 Μαΐου 1997)

Θέμα: Οι διασυνοριακοί εργαζόμενοι

1. Έχει λάβει η Επιτροπή γνώση των προτάσεων του Ολλανδού Υφυπουργού Κοινωνικών Υποθέσεων και Δημόσιας Υγείας, σχετικά με την αναθεώρηση του Βασιλικού Διατάγματος 164;

2. Έχει επικοινωνήσει η Επιτροπή με την ολλανδική κυβέρνηση σχετικά με το θέμα αυτό;

3. Συμβιβάζεται με τον κανονισμό 1408/71 και τη νομολογία του Δικαστηρίου των Ε.Κ., ο αποκλεισμός των δικαιούχων παροχών βάσει του νόμου W.A.O (Νόμος περί ασφάλισης κατά της ανικανότητας προς εργασία), οι οποίοι δεν διαμένουν στις Κάτω Χώρες - ήτοι κυρίως των διασυνοριακών εργαζομένων -, από το ολλανδικό σύστημα κοινωνικών ασφαλίσεων;

Απάντηση του κ. Flynn εξ ονόματος της επιτροπής (5 Ιουνίου 1997)

1. Η Επιτροπή είναι ενημερωμένη από τους παλαιούς μεθοριακούς εργαζομένους για τις προθέσεις της ολλανδικής κυβέρνησης να τροποποιήσει το βασιλικό διάταγμα με αριθμό 164, ειδικά σε ό,τι αφορά τη θέση αυτής της κατηγορίας προσώπων στο σύστημα γενικευμένων ασφαλίσεων στις Κάτω Χώρες. Η ολλανδική κυβέρνηση σκόπευε να επιβάλει στους παλαιούς μεθοριακούς εργαζομένους με ολική αναπηρία όρο διαμονής και ως εκ τούτου να τους εξαιρέσει από αυτές τις ασφαλίσεις.

2. Η Επιτροπή ήρθε σε επαφή με τις ολλανδικές αρχές, για να πληροφορηθεί την άποψή τους σχετικά με το αν η εξαίρεση των παλαιών μεθοριακών εργαζομένων με ολική αναπηρία από το σύστημα γενικευμένων ασφαλίσεων συμβιβάζεται με το κοινοτικό δίκαιο.

3 Με βάση τις απαντήσεις των ολλανδικών αρχών, η Επιτροπή θα εξετάσει αυτό το ζήτημα λεπτομερώς. Υπό αυτές τις συνθήκες, η Επιτροπή θα ήθελε να επιστήσει την προσοχή του αξιότιμου βουλευτή στο άρθρο 13 παράγραφος 2 στοιχείο στ) του κανονισμού (ΕΟΚ) αριθ. 1408/71 ((ΕΕ L 149 της 5.7.1971. )). Αυτή η διάταξη θα επέτρεπε στο κράτος μέλος, στην επικράτεια του οποίου ένα πρόσωπο έχει εργαστεί, να επικαλεστεί έναντι αυτού του προσώπου μια ρήτρα διαμονής, υπό τον όρο ότι αυτό το πρόσωπο έχει ουσιαστικά σταματήσει κάθε επαγγελματική δραστηριότητα. Εν τούτοις το ζήτημα της ερμηνείας αυτής της διάταξης εξετάζεται επί του παρόντος από το Δικαστήριο στο πλαίσιο της υπόθεσης C-275/96 (Kuusijδrvi). Θα άρμοζε επίσης να ληφθεί υπόψη το πώς θα αποφανθεί το δικαστήριο σχετικά με αυτή την υπόθεση.
ΓΡΑΠΤΗ ΕΡΩΤΗΣΗ E-0106/97 υποβολή: James Nicholson (I-EDN) προς την Επιτροπή (29 Iανουαρίου 1997)

Θέμα: Επεμβάσεις στο γενετικό κώδικα σπερμάτων σόγιας.

1. Μπορεί η Επιτροπή να απαντήσει. Τί μέτρα προτείνει για να εξασφαλίσει ότι τα τρόφιμα που περιέχουν σόγια η οποία έχει υποβληθεί σε γενετικές επεμβάσεις μπορούν να αναγνωρίζονται από τον καταναλωτή;

2. Τί έδειξαν οι έρευνες όσον αφορά τις πιθανές επιβλαβείς επιπτώσεις της προσθήκης στην τροφική αλυσίδα σόγιας που έχει υποβληθεί σε γενετικές επεμβάσεις;

3. Ποιό είναι το φάσμα των τροφίμων για τα οποία είναι γνωστό ότι περιέχουν σόγια αυτής της μορφής;

Απάντηση της κας Bjerregaard εξ ονόματος της Επιτροπής (12 Μαΐου 1997)

1. Ο κανονισμός (ΕΚ) αριθ. 258/97 του Κοινοβουλίου και του Συμβουλίου σχετικά με τα νέα τρόφιμα και τα νέα συστατικά τροφίμων ((ΕΕ L 43 της 14.2.1997. )) εξεδόθη στις 27 Ιανουαρίου 1997 και θα αρχίσει να ισχύει από τις 15 Μαΐου 1997. Τα προϊόντα που εμπίπτουν στο πεδίο εφαρμογής της οδηγίας και ανήκουν σε μια από τις τέσσερις κατηγορίες του άρθρου 8 υπόκεινται στις διατάξεις επισήμανσης που καθορίζονται στον κανονισμό.

Σύμφωνα με τις διατάξεις του κανονισμού αυτού, οι λεπτομερείς κανόνες εφαρμογής των απαιτήσεων επισήμανσης θεσπίζονται από την Επιτροπή με τη βοήθεια μόνιμης επιτροπής που απαρτίζεται από αντιπροσώπους των κρατών μελών. Η Επιτροπή έχει αρχίσει ήδη την πρετοιμασία της εν λόγω διαδικασίας την οποία θα προσπαθήσει να ολοκληρώσει προτού τεθεί σε εφαρμογή ο κανονισμός. Επίσης προτίθεται να υποβάλει πρόταση στο πλαίσιο της οδηγίας 79/112/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων ((ΕΕ L 33 της 8.2.1979. )) η οποία θα έχει ως αποτέλεσμα την εφαρμογή στα σπέρματα σόγιας των απαιτήσεων επισήμανσης που προβλέπονται στον κανονισμό (ΕΚ) αριθ. 258/97. Πέραν τούτου, η Επιτροπή κάλεσε τους γνωστοποιούντες γενετικώς τροποποιημένα προϊόντα που καλύπτονται από την οδηγία 90/220/ΕΟΚ ((ΕΕ L 117 της 8.5.1990. )) να προβαίνουν εκουσίως στην επισήμανση των προϊόντων τους.

2. Η επανεξέταση της αξιολόγησης κινδύνου που προβλέπεται από την οδηγία 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον διεξάγεται βάσει αποκεντρωμένης διαδικασίας από τις αρμόδιες αρχές των κρατών μελών. Κατά την αξιολόγηση του κινδύνου λαμβάνονται υπόψη όλα τα διαθέσιμα συναφή επιστημονικά στοιχεία, ιδίως εκείνα που αφορούν τις ενδεχόμενες επιβλαβείς επιδράσεις της προσθήκης γενετικώς τροποποιημένης σόγιας στον κύκλο της διατροφής.

3. Η Επιτροπή δεν διαθέτει πληροφορίες σχετικά με τον περιορισμό της χρήσης γενετικώς τροποποιημένων σπερμάτων σόγιας σε συγκεκριμένα στάδια της μεταποίησης των τροφίμων. Κανονικά, εφόσον το προϊόν ανταποκρίνεται στις απαιτήσεις του συνόλου των σχετικών κανονισμών μπορεί να χρησιμοποιείται και να μεταποιείται όπως οιαδήποτε άλλη ποικιλία σπερμάτων σόγιας. Η Επιτροπή επισυνάπτει πίνακα σχετικά με τη χρησιμοποίηση των σπερμάτων σόγιας στον οποίο παρέχονται γενικές πληροφορίες για το φάσμα των προϊόντων που περιέχουν σπέρματα σόγιας.
ΓΡΑΠΤΗ ΕΡΩΤΗΣΗ E-1422/97 υποβολή: Anita Pollack (PSE) προς την Επιτροπή (23 Απριλίου 1997)

Θέμα: Μεθάνιο

Έχουν μήπως αναληφθεί ή προγραμματισθεί έργα με στόχο τη μείωση των διαρροών που σημειώνονται στα δίκτυα σωληναγωγών μεταφοράς φυσικού αερίου ή στις πηγές φυσικού αερίου στην Ανατολική Ευρώπη.

Εάν ναί, θα μπορούσε μήπως η Επιτροπή να παράσχει λεπτομέρειες για τα έργα αυτά και τα επιτευχθέντα ή τα αναμενόμενα αποτελέσματα;

Aπάντηση του κ.Van den Broek εξ ονόματος της Επιτροπής (22 Mαΐου 1997)

Εκπονήθηκε μελέτη,που χρηματοδοτήθηκε στο πλαίσιο του TACIS, και κατέληξε σε ειδικές συστάσεις για την συνέχιση των δράσεων προκειμένου να βελτιωθεί η εκμετάλλευση και να μειωθούν οι διαρροές μεθανίου στο ρωσικό σύστημα μεταφοράς αερίου. Η μελέτη αυτή οδήγησε σε σημαντική εμπορική συμφωνία για την αποκατάσταση των αγωγών αερίου που συνδέουν τη Ρωσία με την Ευρώπη.

Tο πρόγραμμα PHARE έχει χρηματοδοτήσει μελέτες και προγράμματα για την ανανέωση και την ανάπτυξη του συστήματος παροχής αερίου, στην Κεντρική και Ανατολική Ευρώπη. Μια μελέτη για την αλληλοσύνδεση στον τομέα του αερίου ολοκληρώθηκε το 1995 για τον καθορισμό των αναγκών των γενικών επενδύσεων στον τομέα παροχής αερίου στην Κεντρική και Ανατολική Ευρώπη. Μία μελέτη για το αέριο στην Βαλτική, η οποία καλύπτει τις τρείς βαλτικές δημοκρατίες, αφιερώνει σημαντικό κεφάλαιο για τις εξελίξεις της μηχανικής και περιλαμβάνει συστάσεις για τη μείωση του κινδύνου σημαντικών διαρροών ή ρήξεων των αγωγών, για την αύξηση της ασφάλειας του συστήματος. Η έκθεση περιλαμβάνει κατάλογο των προτεραιοτήτων για τη λήψη μέτρων και για επενδύσεις προκειμένου να πραγματοποιηθούν οι συστάσεις της μελέτης.

Επιπλέον, τη βοήθειά τους παρέχουν επίσης άλλα μη κοινοτικά προγράμματα καθώς και διεθνείς χρηματοδοτικοί οργανισμοί, κυρίως η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ). Οι εταιρείες παροχής αερίου της Δυτικής Ευρώπης διατηρούν στενή συνεργασία με τη βιομηχανία αερίου της Κοινοπολιτείας Ανεξαρτήτων Κρατών (ΚΑΚ) και της Κεντρικής και Ανατολικής Ευρώπης για τον εκσυγχρονισμό και τη βελτίωση των δικτύων παροχής αερίου. Η συνεργασία αυτή περιλαμβάνει άμεσες επενδύσεις στον τομέα παροχής αερίου των χωρών αυτών και τη μεταφορά τεχνογνωσίας και τεχνολογίας.
ΓΡΑΠΤΗ ΕΡΩΤΗΣΗ E-1094/97 υποβολή: Antoni Gutiιrrez Dνaz (GUE/NGL) προς την Επιτροπή (21 Μαρτίου 1997)

Θέμα: Οδηγία 94/62/ΕΚ για τις συσκευασίες και τα απορρίμματα συσκευασίας

Το άρθρο 8, παράγραφος 2, της Οδηγίας 94/62/ΕΚ ((ΕΕ L 365 της 31.12.1994, σελ. 10 )) για τις συσκευασίες και τα απορρίμματα συσκευασίας ορίζει ότι «προς διευκόλυνση της συλλογής, της επαναχρησιμοποίησης και της ανάκτησης, συμπεριλαμβανομένης της ανακύκλωσης, στη συσκευασία πρέπει να αναφέρεται η φύση του ή των χρησιμοποιημένων υλικών συσκευασίας, για λόγους αναγνώρισης και κατάταξης από την ενδιαφερόμενη βιομηχανία».

Η οδηγία όριζε επίσης ότι η Επιτροπή, εντός προθεσμίας δώδεκα μηνων, θα καθόριζε, βάσει του παραρτήματος Ι, την αρίθμηση και τις συντομογραφίες επί των οποίων θα πρέπει να βασίζεται το σύστημα αναγνώρισης, και θα προσδιόριζε, με την ίδια διαδικασία, τα υλικά που υπάγονται στο σύστημα αυτό.

Η Επιτροπή ενέκρινε, στις 28 Ιανουαρίου 1997, απόφαση με την οποία καθιερώνεται το σύστημα αναγνώρισης των υλικών συσκευασίας. Η απόφαση όμως αυτή επισημαίνει ότι η χρήση του είναι προαιρετική. Ένα τέτοιο μέτρο φαίνεται ακατάλληλο για την καθιέρωση οικολογικά αποδοτικών συστημάτων διαχείρισης των απορριμμάτων συσκευασίας και την ανάπτυξη της υπευθυνότητας στην κατανάλωση.

1. Για ποιούς λόγους αποφασίσθηκε να είναι εθελοντικό το σύστημα αναγνώρισης των συσκευασιών;

2. Προτίθεται η Επιτροπή να εγκρίνει μέτρα για την καθιέρωση ενός υποχρεωτικού συστήματος αναγνώρισης το οποίο απορρίπτεται από το κοινωνικό σύνολο;

Απάντηση της κας Bjerregaard εξ ονόματος της Επιτροπής (20 Μαΐου 1997)

Η οδηγία 94/62/ΕΚ για τη συσκευασία και τη συσκευασία των αποβλήτων αναγνωρίζει το ρόλο της ταυτοποίησης των υλικών συσκευασίας σε ό,τι αφορά τη διευκόλυνση της συλλογής, της αναχρησιμοποίησης και της ανάκτησης, συμπεριλαμβανομένης της ανακύκλωσης των συσκευασιών.

Το σύστημα ταυτοποίησης που καθιερώθηκε με την απόφαση της Επιτροπής 97/129/ΕΚ ((ΕΕ L 50, 20.2.1997. )) εφαρμόζεται αρχικώς εθελοντικά, ενώ προβλέπεται αναθεώρησή του προκειμένου να εξεταστεί κατά πόσο θα πρέπει να ισχύσει υποχρεωτικά αργότερα. Αυτό θεωρείται λογική και ενδεδειγμένη λύση προκειμένου να εξασφαλιστεί η συγκέντρωση πείρας σε έναν ευαίσθητο τομέα που γνωρίζει σοβαρές τεχνολογικές προόδους. Η λύση θεωρείται νομικά θεμιτή και παραμένει πάντα ανοικτό το ενδεχόμενο καθιέρωσης αναλόγου δεσμευτικού συστήματος.

Η Επιτροπή δεν αναμένει δημόσια αντίθεση κατά του ως άνω συστήματος, αλλά θα παρακολουθήσει εκ του σύνεγγυς την πρακτική εφαρμογή της απόφασης αυτής προκειμένου να υποβάλει, όταν κριθεί απαραίτητο, προτάσεις αναθεώρησης αποδίδοντας ιδιαίτερη σημασία στις αντιδράσεις του κοινού στο σύστημα αυτό.
ΓΡΑΠΤΗ ΕΡΩΤΗΣΗ E-1031/97 υποβολή: Hiltrud Breyer (V) προς το Συμβούλιο (24 Μαρτίου 1997)

Θέμα: Κίνδυνος για την υγεία του πληθυσμού και των εργαζομένων λόγω της υποεκτίμησης της ακτινοβολίας ουδετερονίων κατά την μεταφορά λίαν ραδιενεργών αποβλήτων

Σε δόση ίδιου φυσικού μεγέθους τα ουδετερόνια που χαρακτηρίζονται από ιονίζουσα ακτινοβολία υψηλής πυκνότητας έχουν μεγαλύτερη βιολογική επενέργεια παρότι ακτίνες με ιονίζουσα ακτινοβολία αραιότερης πυκνότητας, στις οποίες συγκαταλέγονται επίσης οι ακτίνες Γάμμα. Ο κίνδυνος αυτός αντιμετωπίζεται με την αναγωγή του φυσικού μεγέθους της δόσης ουδετερονίων, μέσω πολλαπλασιασμού με συντελεστή ποιότητας Q, σε ισοδύναμη δόση. Εδώ και πάνω από μια δεκαετία οι επιστήμονες είναι σύμφωνοι ότι οι συντελεστές ποιότητας για την προστασία από την ακτινοβολία δεν ανταποκρίνονται στο επίπεδο της σημερινής επιστήμης. Ήδη το Σεπτέμβριο του 1990 η International Commission on Radiological Protection (IRCP) θέσπισε βελτιωμένους συντελεστές (ICRP 60 1991). Όπως και οι έως σήμερα συντελεστές, οι συνιστώμενες τιμές εξαρτώνται από την ενέργεια των ουδετερονίων.

1. Πώς κρίνει το Συμβούλιο την οδηγία της ICRP 60 1991;

2. Ποιά είναι τα συμπεράσματα που έχουν συναχθεί εξ αυτής για την προστασία από την ακτινοβολία στα κράτη μέλη της Ευρωπαϊκής Ένωσης;

Κοινή απάντηση στις γραπτές ερωτήσεις Ε-1029/97, Ε-1031/97 και Ε-1033/97 (2 Ιουλλίου 1997)

Το Συμβούλιο εξέδωσε, στις 13 Μαΐου 1996, την Οδηγία 96/29/Ευρατόμ «για τον καθορισμό των βασικών κανόνων ασφάλειας για την προστασία της υγείας των εργαζομένων και του πλυθυσμού από τους κινδύνους που προκύπτουν από ιοντίζουσες ακτινοβολίες ((ΕΕ L 159 της 29.6.1996, σελ. 1 )).

Ως προς την αξιολόγηση ειδικότερα των ποικίλων επιπτώσεων από τους επιμέρους τύπους και ανέργειες των ιοντίζουσων ακτινοβολιών, τα άρθρα 15 και 16 της Οδηγίας προβλέπουν τη χρήση των τιμών του παράγοντα στάθμισης της ακτινοβολίας που συνιστά, ειδικά η Διεθνής Επιτροπή Προστασίας από τις Ακτινοβολίες /ICPR) με το υπ αριθμό 60 δημοσίευμά της.